Duisende Betogers Vaar Strate In Teen Strenger Aborsiewet In Pole - Joy! Digital
Duisende Betogers Vaar Strate In Teen Strenger Aborsiewet In Pole
Die verskerpte wet op aborsies het onlangs in Pole amptelik in werking getree. Die Poolse regering het dit vroeër vandeesweek in 'n verklaring aangekondig. Aborsie sal nou slegs in Pole toegelaat word as daar verkragting of bloedskande betrokke was of wanneer die moeder se lewe in gevaar is. Mense het die strate ingevaar om hierteen te betoog.
'n Paar maande gelede het die konstitusionele hof in Pole beslis dat aborsie slegs in uitsonderlike gevalle toelaatbaar sal wees. Vandeesweek het die regering aangekondig dat hierdie hofbeslissing amptelik bekragtig sal word. Dit het baie onrus in Pole veroorsaak.
Nie almal stem saam met hierdie besluit nie. Honderde betogers is na die gebou van die Warskou-hof om daar te betoog. Slagspreuke soos "Dit is nou oorlog" is gebruik. Reënboogvlae is ook gewaai.
Toe die hof in Oktober sy uitspraak gelewer het, was daar ook hewige betogings in Pole.
Dit lyk egter asof die Poolse konserwatiewe regering nie onder druk van binne of buite die land gaan swig nie. Hierdie week is aangekondig dat die besluit amptelik as 'n wet ingestel sal word.